PATVIRTINTA

Marijampolės „Ryto“ pagrindinės mokyklos direktoriaus

2021 m. rugpjūčio 31 d. Įsakymu Nr. V-39

**MARIJAMPOLĖS ,,RYTO“ PAGRINDINĖS MOKYKLOS**

**SAVITESTAVIMO ORGANIZAVIMO IR VYKDYMO**

**TVARKA**

**I SKYRIUS**

**BENDROSIOS NUOSTATOS**

1. Marijampolės ,,Ryto“ pagrindinės mokyklos **(**toliau – Mokykla) savitestavimo organizavimo tvarka (toliau – Tvarka) nustato esant nepalankiai epidemiologinei situacijai Mokykloje savitestavimo organizavimą savikontrolės greitaisiais SARS-CoV-2 antigeno testais (toliau – savikontrolės tyrimas).
2. Tvarkos tikslas – užtikrinti Mokykloje efektyvią COVID-19 ligos, kaip ypač pavojingos užkrečiamosios ligos, profilaktiką ir kontrolę siekiant laiku sumažinti ir likviduoti šios ligos išplitimą. Šiam tikslui pasiekti vykdomas profilaktinis testavimas SARS-CoV-2 virusui, sukeliančiam COVID-19 ligą, įtarti asmenis, kurie gali būti SARS-CoV-2 viruso nešiotojai, nepriklausomai nuo to, ar asmeniui pasireiškia šiai ligai būdingi simptomai.
3. Savitestavimas Tvarkoje suprantamas kaip savarankiška veikla, kurią atlieka mokinys, prižiūrimas instruktuoto (-ų) Mokyklos direktoriaus paskirto (-ų) atsakingo (-ų) darbuotojo (-ų), bei, esant poreikiui ir galimybei, visuomenės sveikatos specialisto, vykdančio sveikatos priežiūrą mokykloje (toliau – VSS).
4. Savikontrolės tyrimo procesą Mokykloje koordinuoja Mokyklos direktorius.
5. Savikontrolės tyrimas Mokykloje organizuojamas bendradarbiaujant su Marijampolės savivaldybės visuomenės sveikatos biuru (toliau – Biuras) ir įgyvendinamas kartu su VS specialistu arba jo nedarbingumo, atostogų ar pan. metu, Biuro paskirtu kitu VS specialistu.
6. Tvarkoje naudojamos sąvokos ir apibrėžimai:
   1. **Mėginys** – ėminys ar jo dalis, paruošta arba iš karto tinkanti tirti cheminiais, biocheminiais, genetiniais, biologiniais, mikrobiologiniais ir kitais būdais.
   2. **COVID-19 liga (koronaviruso infekcija)** – tai ypač pavojinga užkrečiamoji liga, plintanti oro-lašiniu būdu ir atitinkanti COVID-19 ligos atvejo apibrėžimą, nustatytą Lietuvos Respublikos sveikatos apsaugos ministro-Valstybės lygio ekstremaliosios situacijos valstybės operacijų vadovo 2020 m. kovo 10 d. sprendime Nr. V-328 „Dėl COVID-19 ligos (koronaviruso infekcijos) atvejo apibrėžimo atnaujinimo“.
   3. **Mokinys** – asmuo, kuris mokosi.
   4. **Tėvai (globėjai, rūpintojai)** – mokinio atstovai pagal įstatymą, t. y. vaiko tėvai, vaiką įvaikinus, – įtėviai, nustačius globą ar rūpybą, – globėjai ar rūpintojai, įstatymų nustatytais atvejais – valstybinė vaiko teisių apsaugos institucija.
   5. **Mokyklos darbuotojas** – Mokykloje dirbantys pedagogai, administracijos bei kiti darbuotojai.
   6. **Žmonių užkrečiamosios (infekcinės ir parazitinės) ligos** – tai užkrečiamųjų ligų sukėlėjų ir jų toksinų sukeltos žmogaus ligos, kuriomis apsikrečiama nuo žmonių (ligonio ar užkrečiamųjų ligų sukėlėjo nešiotojo), gyvūnų ar vabzdžių arba per aplinkos veiksnius.
   7. **Karantininės užkrečiamosios ligos** – ypač pavojingos užkrečiamosios ligos, kurių profilaktiką ir kontrolę nustato tarptautinės teisės aktai.
7. Tvarka parengta vadovaujantis:
   1. Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2005 m. gruodžio 30 d. įsakymu Nr. V-1035/ĮSAK-2680 „Dėl Visuomenės sveikatos priežiūros mokykloje tvarkos aprašo patvirtinimo“.
   2. Lietuvos Respublikos sveikatos apsaugos ministro - Valstybės lygio ekstremaliosios situacijos valstybės operacijų vadovo 2021 m. rugpjūčio 24 d. sprendimu Nr. V-1927 „Dėl pavedimo organizuoti, koordinuoti ir vykdyti testavimą ugdymo įstaigose“.
   3. Lietuvos Respublikos sveikatos apsaugos ministro 2001 m. vasario 1 d. įsakymu Nr. 65 „Dėl Informacijos apie pacientą valstybės institucijoms ir kitoms įstaigoms teikimo tvarkos patvirtinimo“.

**II SKYRIUS**

**SAVIKONTROLĖS TYRIMO ORGANIZAVIMO TVARKA**

1. Mokyklos direktorius kiekvienai klasei, kurios mokiniai dalyvauja savikontrolės tyrime, paskiria už savikontrolės tyrimo organizavimą ir antigeno testų paruošimą naudojimui atsakingą Mokyklos darbuotoją (toliau – atsakingi darbuotojai);
2. Atsakingus darbuotojus ir kitus Mokyklos darbuotojus, kurie dalyvaus savikontrolės tyrimo organizavime bei įgyvendinime, Mokyklos direktorius arba jo įgaliotas asmuo supažindina su planuojamu vykdyti savikontrolės testavimu vadovaujantis šia Tvarka.
3. Mokykloje organizuojamas atsakingų darbuotojų ir kitų suinteresuotų Mokyklos atstovų apmokymas, kaip vykdyti savikontrolės tyrimą. Apmokymą vykdo VS specialistas.
4. Klasių mokytojai / klasių auklėtojai vykdo mokinių arba mokinių teisėtų atstovų, jeigu mokiniui nėra 16 metų, sutikimų dėl dalyvavimo savikontrolės tyrime surinkimą (1 priedas). Mokiniai ar jų tėvai (globėjai, rūpintojai), sutinkantys dalyvauti šiame tyrime, pasirašo sutikimą (1 priedas) dalyvauti savikontrolės tyrime iki rugsėjo 3 d., o vėliau – pagal poreikį.
5. Klasių mokytojai / klasių auklėtojai, gavę mokinių bei tėvų (rūpintojų, globėjų) sutikimus, nedelsiant sudaro / papildo mokinių, sutikusių dalyvauti savikontrolės tyrime, sąrašą ir pateikia jį Visuomenės sveikatos specialistui*.*
6. Naujų sutikimų arba sutikimų atsisakymų surinkimas vyksta ta pačia tvarka.
7. Visuomenės sveikatos specialistas sudaro bendrą, savikontrolės tyrime sutikusių dalyvauti mokinių sąrašą ir prieš kiekvieną testavimą atnaujinęs, nedelsiant pateikia jį Mokyklos direktoriui arba jo įgaliotam asmeniui.
8. Atsakingas (-i) Mokyklos darbuotojas (-ai) arba VS specialistas, prieš pradedant atlikti testavimą parengia savikontrolės tyrimo atlikimo grafiką, jį suderinus su Mokyklos administracija, darbuotojais ir Biuru. Savikontrolės tyrimo grafikas parengiamas taip, kad būtų užtikrinti saugūs mokinių judėjimo srautai ir asmens bei aplinkos higienos sąlygų laikymasis.
9. Savikontrolės tyrimo atlikimui reikalingos priemonėmis (asmeninės apsaugos priemonės (vienkartinės medicininės kaukės ir pirštinės), rankų antiseptikas, stalas priemonėms pasidėti, vienkartinės servetėlės, skirtas nosies sekretui išpūsti, uždaromas konteineris su neperšlampamu maišu užterštoms medicininėms atliekoms, antigeno testo ėminių paėmimo rinkiniai ir, prireikus, kitos priemonės, reikalingos atliekant ėminių paėmimą (pvz. laikmatis, rašikliai ir kt.)) (toliau – apsaugos ir kitos priemonės) aprūpina savivaldybės administracija. Šių priemonių užsakymą ir pristatymo organizavimą vykdo VS specialistas.

**III SKYRIUS**

**SAVIKONTROLĖS TYRIMO ATLIKIMO TVARKA**

1. Savikontrolės tyrimai atliekami periodiškai kas 3-5 dienas.
2. Ėminių paėmimas testavimui vykdomas klasėse arba Mokyklos paruoštoje kitoje tam skirtoje patalpoje*,* užtikrinant saugius mokinių judėjimo srautus ir asmens bei aplinkos higienos sąlygų laikymąsi.
3. Ėminius antigeno testams atlikti imasi mokiniai savarankiškai, prižiūrint atsakingam (-iems) darbuotojui (-jams). Esant poreikiui ir galimybei savikontrolės tyrimo atlikimo procese dalyvauja ir VS specialistas.
4. Antigeno testus atlieka, rezultatus vertina ir interpretuoja mokinys, padedant atsakingam (-iems) Mokyklos darbuotojui (-ams), arba tai atlieka atsakingas (-i) Mokyklos darbuotojas (-ai), jei mokinys jaunesnis nei 16 metų.
5. Paruošiamos savikontrolės tyrimo atlikimui reikalingos priemonės: asmeninės apsaugos priemonės (vienkartinės medicininės kaukės ir pirštinės), rankų antiseptikas, stalas priemonėms pasidėti, vienkartinės servetėlės, skirtas nosies sekretui išpūsti, uždaromas konteineris su neperšlampamu maišu užterštoms medicininėms atliekoms, antigeno testo ėminių paėmimo rinkiniai ir, prireikus, kitos priemonės, reikalingos atliekant ėminių paėmimą (pvz. laikmatis, rašikliai ir kt.).
6. Ėminių antigeno testams ėmimo eiga:
   1. Paruošiama vieta, kurioje planuojama atlikti antigeno testą – išvalomi, išdžiovinami paviršiai, ant kurių bus padėtas mokinio testavimo rinkinys.
   2. Prieš pradedant testavimą patikrinama, ar nepažeista antigeno testo pakuotė bei ar pakuotėje įdėtos visos rinkinio dalys, paruošiamas antigeno testas naudojimui kaip nurodyta naudojimo instrukcijoje.
   3. Įpareigojamas mokinys (jaunesnis nei 16 metų – padedant atsakingam Mokyklos darbuotojui), dalyvaujantis savikontrolės tyrime, laikytis šių taisyklių:
      1. atidžiai perskaityti antigeno testo instrukciją;
      2. atlikti rankų higieną šiltu vandeniu ir muilu arba dezinfekcine priemone;
      3. paimti ėminį ir įvertinti savo testo rezultatą pagal gamintojo nurodytas instrukcijas;
      4. saugiai supakuoti panaudotą greitojo antigeno testo rinkinį į atskirą maišelį, jį išmesti į tam skirtą uždaromą konteinerį bei atlikti rankų higieną;
   4. Atsakingas darbuotojas, padedantis mokiniui jaunesniam nei 16 metų amžiaus, prieš ir po ėminio ėmimo ir antigeno testo atlikimo, taip pat privalo atlikti rankų higieną ir pasikeisti vienkartines medicinines pirštines.
   5. Antigeno testų rezultatai nedelsiant po jų įvertinimo pagal gamintojo nurodytas instrukcijas registruojami į Antigeno testų rezultatų registrą (2 priedas).
   6. Apie antigeno testų rezultatus informuojamas Mokyklos direktorius.
7. Veiksmai nustačius teigiamą antigeno testą:
   1. Mokyklos direktoriaus paskirtas darbuotojas ar VS specialistas informuoja mokinį, kuriam gautas teigiamas antigeno testo rezultatas, arba jaunesnio nei 16 metų amžiaus tėvus (globėjus, rūpintojus) registruoti mokinį patvirtinamajam PGR tyrimui į mobilųjį punktą per Karštosios linijos sistemą telefonu 1808 arba pildant elektroninę registracijos formą adresu [www.1808.lt](http://www.1808.lt). Taip pat apie būtinybę informuoti gavus teigiamą patvirtinamojo PGR tyrimo atsakymą.
   2. Mokinys išleidžiamas į namus, o jaunesnis nei 16 metų amžiaus – tik gavus tėvų (globėjų, rūpintojų) sutikimą arba izoliuojamas, kol atvyks iškviesti tėvai (globėjai, rūpintojai).
   3. Atliekamas patalpų, kuriose lankėsi šis mokinys pakartotinis valymas ir dezinfekcija.
   4. Gavus informaciją apie teigiamą patvirtinamojo PGR tyrimo atsakymą, vadovaujamasi valstybės lygio ekstremaliosios situacijos operacijų vadovo nustatytomis izoliavimosi sąlygomis, vykdomas patalpų, kuriose lankėsi sergantysis, aplinkos kenksmingumo pašalinimas.
8. Antigeno testų rezultatų registras laikomas Mokyklos raštinėje.
9. Panaudotos ėminių ėmimo priemonės, antigeno testų kasetės, asmens apsaugos priemonės laikomos infekuotomis medicininėmis atliekomis. Šios atliekos renkamos ir pakuojamos į joms skirtą uždaromą konteinerį su neperšlampamu geltonos spalvos maišu. Saugiai supakuotos medicininės atliekos išvežamos atskirai nuo kitų atliekų. Infekuotų atliekų išvežimą organizuoja VS specialistas, suderinęs tvarką su VšĮ Marijampolės PSPC.

**IV SKYRIUS**

**BAIGIAMOSIOS NUOSTATOS**

1. Duomenys apie savikontrolės tyrime dalyvaujančius mokinius ir antigeno testų rezultatai yra konfidencialūs ir tvarkomi laikantis 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kituose teisės aktuose, reglamentuojančiuose asmens duomenų apsaugą, nustatytų reikalavimų.

Savitestavimo organizavimo ir vykdymo tvarkos

1 priedas

**SUTIKIMAS DĖL DALYVAVIMO**

**MOKYKLOS VYKDOMAME TESTAVIME COVID-19 LIGAI (KORONAVIRUSO INFEKCIJAI) ĮTARTI**

Formos viršus

**I SKYRIUS**

**BENDROJI INFORMACIJA**

*Šioje sutikimo formoje pateikiama informacija apie Marijampolės ,,Ryto“ pagrindinėje mokykloje (toliau – Mokykla) vykdomą savanorišką pagal pradinio, pagrindinio mokymo programą ugdomų mokinių (toliau – mokiniai) testavimą COVID-19 ligai (koronaviruso infekcijai) (toliau – COVID-19 liga) įtarti (toliau – testavimas) ir asmens duomenų, susijusių su testavimo procesu, tvarkymą.*

**Testavimą vykdanti įstaiga:** Marijampolės ,,Ryto“ pagrindinė mokykla

**Už testavimo organizavimą atsakingas asmuo**: **Direktoriaus pavaduotojas ugdymui Evaldas Taputis**, el. paštas evaldas@rytomok.lt, tel. +370 673 91907

**Testavimo tikslas**

Testavimo procesu siekiama užtikrinti COVID-19 ligos tarp mokyklos bendruomenės narių plitimo kontrolę, mažinti šios ligos židinių ar protrūkių mokyklose skaičių. Šiuo tikslu numatoma periodiškai organizuoti ir vykdyti COVID-19 ligos nustatymo tyrimą savikontrolės būdu atliekant greituosius SARS-CoV-2 antigeno testus

**Testavimo išimtys**

Tyrimas neatliekami mokiniams, kurie atitinka Lietuvos Respublikos sveikatos apsaugos ministro–valstybės lygio ekstremaliosios situacijos valstybės operacijų vadovo 2020 m. gegužės 29 d. sprendimo Nr. V-1336 „Dėl tyrimų dėl COVID-19 ligos (koronaviruso infekcijos) organizavimo“ 4.2 papunktyje nurodytas sąlygas.

**Testavimo vykdymo teisinis pagrindas**

Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2021 m. rugpjūčio 24 d. sprendimas Nr. V-1927 „Dėl pavedimo organizuoti, koordinuoti ir vykdyti testavimą ugdymo įstaigose“ ar jį keičiantis teisės aktas bei šio sprendimo pagrindu priimtas savivaldybės administracijos direktoriaus įsakymas.

**Testavimo proceso dalyvio teisės**

Dalyvavimas testavime yra savanoriškas, todėl vyresnis (-ė) nei 16 metų mokinys (-ė) ar jaunesnio mokinio (-ės) atstovas pagal įstatymą turi teisę atsisakyti jame dalyvauti, o priėmęs (-usi) sprendimą testuotis ir pradėjęs (-usi) gali bet kada iš jo pasitraukti, parašydamas (-a) laisvos formos prašymą.

**II SKYRIUS**

**TESTAVIMO PROCESO SĄLYGOS**

Pasirašydami sutinkate, kad Jūsų atstovaujamas mokinys / Jūs kontaktinio ugdymo proceso metu bus / būsite testuojamas (-a) dėl COVID-19 ligos nustatymo savikontrolės būdu atliekant greituosius SARS-CoV-2 antigeno testus (toliau – savikontrolės tyrimas) ne dažniau kaip kas 3 dienas ir ne rečiau kaip kas 5 dienas.

Savikontrolės tyrimas bus atliekamas Mokykloje. Atskirai apie savikontrolės tyrimo atlikimo laiką trumpąja žinute nebūsite informuoti. Ėminius savikontrolės tyrimui savarankiškai ims pats (pati) mokinys (-inė) / imsite pats (pati) prieš tai instruktuotas ugdymo įstaigos atsakingo darbuotojo (esant galimybei – ir visuomenės sveikatos specialisto). Savarankiškas ėminių paėmimas vykdomas prižiūrint atsakingam mokyklos darbuotojui arba visuomenės sveikatos specialistui. Savikontrolės tyrimo rezultatus vertins ir interpretuos pats (pati) mokinys (-inė) / vertinsite ir interpretuosite pats (pati) savarankiškai, padedant atsakingam Mokyklos darbuotojui, arba tai darys atsakingas Mokyklos darbuotojas, jei mokinys (-ė) yra jaunesnis (-ė) nei 16 metų.

Jei savikontrolės tyrimo rezultatas bus teigiamas, būsite informuotas (-a) apie poreikį Jūsų atstovaujamam mokiniui / Jums atlikti patvirtinamąjį PGR tyrimą. Per Sprendimo Nr. V-1336 5.6 papunktyje nustatytą laikotarpį turėsite registruoti atstovaujamą mokinį / registruotis patvirtinamajam PGR tyrimui į mobilųjį punktą per Karštosios linijos sistemą telefonu 1808 arba pildant elektroninę registracijos formą adresu www.1808.lt. Apie savikontrolės tyrimo ir patvirtinamojo PGR tyrimo rezultatus turėsite pranešti atsakingam mokyklos darbuotojui – klasės auklėtojui, kuri informaciją perduos visuomenės sveikatos specialistui.

Esant teigiamam savikontrolės tyrimo rezultatui, būsite prašomas nedelsiant apleisti ugdymo įstaigos teritoriją ir vykti namo. Jaunesnis nei 16 metų mokinys bus izoliuojamas, iki kol bus susisiekta su jį pagal įstatymą atstovaujančiu asmeniu ir pastarasis paims mokinį arba atstovaujančiam asmeniui sutikus, mokinys bus išlestas į namus.

**III SKYRIUS**

**ASMENS DUOMENŲ TVARKYMO SĄLYGOS**

Formos viršus

Testavimo metu Jūsų atstovaujamo mokinio / Jūsų duomenis (vardą, pavardę, asmens kodą, telefono ryšio numerį, tyrimo duomenis (rezultatą, atlikimo datą), priežastį, dėl kurios negali / negalite būti tiriamas, siekdamas užtikrinti sveikas ir saugias kontaktinio ugdymo sąlygas ir atlikti tam būtiną testavimą, tvarkys šis duomenų valdytojas: Marijampolės ,,Ryto“ pagrindinė mokykla, Mokyklos g. 22, Marijampolė Lt-68262, Įstaigos kodas:190453670, el. p.: rastine@rytomok.lt, tel. nr. 8 343 54346

Mokyklos duomenų apsaugos pareigūnas: **Direktoriaus pavaduotojas ugdymui Evaldas Taputis**, el. paštas evaldas@rytomok.lt, tel. nr. +370 673 91907

Asmens duomenys tvarkomi vadovaujantis Bendrojo duomenų apsaugos reglamento (toliau – BDAR) 6 straipsnio 1 dalies a punktais, taip pat 9 straipsnio 2 dalies a punktu, t. y. Jums sutikus, ir bus saugomi Mokykloje ne ilgiau negu 14 kalendorinių dienų po einamųjų mokslo metų pabaigos.

Jūsų atstovaujamo mokinio / Jūsų duomenys testavimo organizavimo ir vykdymo tikslais bus pateikti šiems duomenų gavėjams, kurie asmens duomenis tvarko vadovaudamiesi BDAR 6 str. 1 d. c punktu ir 9 str. 2 d. h ir i punktais: koordinuojant testavimo atlikimą ugdymo įstaigoje – Marijampolės savivaldybės visuomenės sveikatos biurui.

Testavimo metu gauta sveikatos informacija, leidžianti nustatyti asmens tapatybę, yra konfidenciali ir teikiama pirmiau nurodytiems duomenų gavėjams, laikantis BDAR, Lietuvos Respublikos pacientų teisių ir žalos sveikatai atlyginimo įstatymo ir kitų šią veiklą reglamentuojančių teisės aktų reikalavimų. Kitiems duomenų gavėjams Jūsų atstovaujamo mokinio / Jūsų asmens duomenys gali būti teikiami tik teisės aktuose nustatytais atvejais ir kai asmens duomenų teikimas būtinas ir proporcingas teisėtais ir konkrečiais tikslais. Trečiosioms šalims šio sutikimo pagrindu tvarkomi Jūsų atstovaujamo mokinio Jūsų asmens duomenys nebus perduodami.

Atliekant testavimą gauta sveikatos informacija nelaikoma konfidencialia ir gali būti paskelbta be Jūsų sutikimo, jeigu ją paskelbus nebus galima tiesiogiai ar netiesiogiai nustatyti Jūsų atstovaujamo mokinio / Jūsų tapatybės.

Jūs turite BDAR nurodytas teises:

 teisę prašyti, kad Jums būtų leista susipažinti su duomenų valdytojo ir duomenų gavėjų turimais Jūsų atstovaujamo mokinio / Jūsų duomenimis ir juos ištaisyti arba ištrinti;

 teisę apriboti Jūsų atstovaujamo mokinio / Jūsų duomenų tvarkymą, teisę nesutikti, kad duomenys būtų tvarkomi;

 teisę į duomenų perkeliamumą;

 teisę bet kuriuo metu atšaukti šį sutikimą tvarkyti Jūsų atstovaujamo mokinio / Jūsų asmens duomenis pirmiau nurodytais tikslais (šio sutikimo atšaukimas nereiškia, kad asmens duomenys iki Jūsų sutikimo atšaukimo buvo tvarkomi neteisėtai).

**IV SKYRIUS**

**SUTIKIMAS DALYVAUTI TESTAVIME**

Formos viršus

Aš, būdamas įstatyminiu atstovu, sutinku, jog mano atstovaujamam mokiniui\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *(įrašyti vardą, pavardę, gimimo datą, klasę)*

Aš (jei esate vyresnis nei 16 metų mokinys)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *(įrašyti vardą, pavardę, gimimo datą, klasę)* sutinku, kad man *(pabraukti Jūsų atvejį atitinkantį variantą)* būtų periodiškai atliekamas savikontrolės tyrimas.

Patvirtinu, kad mano atstovaujamam mokiniui / man (jei esate vyresnis nei 16 metų mokinys) nėra taikomos testavimo išimtys.

Aš perskaičiau šią Sutikimo formą ir supratau man pateiktą informaciją ir sutinku, kad mano atstovaujamas mokinys dalyvautų / sutinku dalyvauti testavime.

Man buvo suteikta galimybė užduoti klausimus ir gavau mane tenkinančius atsakymus.

Man buvo tinkamai išaiškinta testavimo organizavimo ir vykdymo tvarka. Aš sutinku ir neprieštarauju, kad ėminius tyrimams ims mano atstovaujamas mokinys / imsiu sau savarankiškai, prieš tai Mokyklos atsakingam darbuotojui instruktavus mano atstovaujamą mokinį / mane, kaip imti ėminius tyrimui, ir prižiūrint jam.

Supratau, kad galiu bet kada atšaukti sutikimą, nenurodęs (-džiusi) priežasčių.

Supratau, kad norėdamas (-a) atšaukti sutikimą dalyvauti testavime, raštu turiu apie tai informuoti mokyklos direktorių ar jo įgaliotą asmenį ir sutikimo atšaukimo pateikti klasė mokytojui / klasės auklėtojui. Nepateikus sutikimo atšaukimo, laikoma, kad sutikimas galioja organizuojant testavimą teisės aktuose reglamentuota tvarka.

Supratau, kad dalyvavimas testavime yra savanoriškas.

Įsipareigoju laikytis Izoliavimo taisyklių reikalavimų, jei mano atstovaujamam mokiniui / man reikės izoliuotis.

Sutinku, kad tuo atveju, jei šiame sutikime nustatyta testavimo organizavimo tvarka ar procesai būtų pakeisti dėl juos reglamentuojančių teisės aktų pakeitimų, Mokykla apie pakeitimus informuotų mane elektroniniu pranešimu šiame sutikime nurodytu el. pašto adresu. Toks informavimas būtų laikomas tinkamu informavimu apie testavimo tikslą, sąlygas ir tvarką ir laikomas sudėtine šio sutikimo dalimi, todėl dėl galimų pakeitimų atskiras/naujas sutikimas nebūtų pasirašomas, o bendrai vykdomam testavimui pakankamu laikomas šis sutikimas.

**V SKYRIUS**

**SUTIKIMAS MOKYKLAI TVARKYTI ASMENS DUOMENIS**

Formos viršus

Aš perskaičiau šią sutikimo formą, supratau man pateiktą informaciją ir sutinku, kad mokykla tvarkytų šiame sutikime nurodytus mano atstovaujamo mokinio / mano asmens duomenis sutikime nurodytu tikslu, sąlygomis ir tvarka.

Man buvo suteikta visa su asmens duomenų tvarkymu ir mano atstovaujamo mokinio / mano teisėmis susijusi informacija.

Apie asmens duomenų, tvarkomų pagal šį sutikimą, pasikeitimus įsipareigoju pranešti mokyklai.

Sutikimo galiojimo terminas – 14 kalendorinių dienų po einamųjų mokslo metų pabaigos ar iki šio sutikimo atšaukimo, jei jį atšaukčiau.

Žinau, kad turiu teisę bet kada atšaukti šį sutikimą ir reikalauti nutraukti tolesnį asmens duomenų tvarkymą, kuris yra vykdomas šio sutikimo pagrindu. Sutikimo atšaukimas nedaro poveikio sutikimu pagrįsto asmens duomenų tvarkymo, atlikto iki sutikimo atšaukimo, teisėtumui.

Žinau, kad nesutikdamas, jog Mokykla tvarkytų sutikime nurodytus duomenis, mano atstovaujamas mokinys negalės / aš negalėsiu dalyvauti mokyklos organizuojamame testavime.

Žinau, kad turiu teisę apskųsti asmens duomenų tvarkymą***.*** Jeigu manau, kad mano atstovaujamo mokinio / mano duomenis mokykla ar bet kuris kitas duomenų gavėjas tvarko pažeisdamas duomenų apsaugos teisės aktų reikalavimus, aš turėsiu teisę pateikti skundą priežiūros institucijai, kuri Lietuvos Respublikoje yra Valstybinė duomenų apsaugos inspekcija (L. Sapiegos g. 17, LT-10312 Vilnius; tel. (8 5) 212 7532; el. paštas ada@ada.lt), arba teismui.

\_\_\_\_\_\_\_ \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_

vardas pavardė el. paštas parašas data

Formos apačia

Savitestavimo organizavimo ir vykdymo tvarkos

2 priedas

**MARIJAMPOLĖS ,,RYTO“ PAGRINDINĖS MOKYKLOS**

**GREITOJO ANTIGENO TESTŲ REZULTATŲ**

**REGISTRAS**

|  |  |  |  |  |  |
| --- | --- | --- | --- | --- | --- |
| **Eil. Nr.** | **Testo atlikimo data, laikas** | **Vardas, pavardė, klasė/grupė** | **Antigeno testo rezultatas (neigiamas, teigiamas)** | **Pastabos\*** | **Pildžiusio asmens vardas, pavardė ir parašas** |
| **1** | **2** | **3** | **4** | **5** | **6** |
| 1. |  |  |  |  |  |
| 2. |  |  |  |  |  |
| 3. |  |  |  |  |  |

\* Pastabose gali būti nurodyta sekančio antigeno testo atlikimo data, tolimesni veiksmai esant teigiamam antigeno testui.

\_\_\_\_\_\_\_\_\_\_\_\_\_\_\_